Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 78/B. §-át az 1997. évi CV. törvény 40. § (1) bekezdése 1998.
Paragraph Index: 1022

2. § 4. pontjának értelmezése szerint „az alkalmazott eljárástól függetlenül a személyes adatok felvétele és tárolása ... adatkezelésnek számít”. Ha pedig így van, akkor vonatkoznak rá az adatkezelésnek az Avtv.-ben előírt, különös feltételei is, mindenekelőtt a célhoz kötöttség elve. Az Avtv. 5. § (1) bekezdése ugyanis kimondja, hogy: „személyes adatot kezelni csak meghatározott célból, jog gyakorlása és kötelezettség teljesítése érdekében lehet. Az adatkezelésnek minden szakaszában meg kell felelnie e célnak”. Az Avtv. 6. § (1) bekezdése pedig a kellő tájékoztatást írja elő az adatkezelés jogalapjával, céljával és módjával kapcsolatban. Ennek elmaradása váltotta ki a vitát, hiszen a kötelező adatszolgáltatást jogszabály helyett csupán egy belső — a töltőállomások alkalmazottaira és nem a szolgáltatásukat igénybevevőkre kötelező — rendelkezéssel magyarázták. Ráadásul a panaszostól olyan adatot kértek, ti. a forgalmi rendszámot, ami (más adatokkal együtt) a MOL Rt. által feltételezett, de semmiképpen nem általa érvényesítendő érdeket szolgált. Az egyén számára meg kell adni a lehetőséget, hogy maga döntse el, a szükséges információk ismeretében mi a fontosabb: többletadatot megadva, „korrekt” számlára alapítottan adót csökkenteni, vagy a kívánt adatot „viszatartva” elesni a kedvezménytől. (Itt most csak elméleti az okfejtés, hiszen maga a kedvezmény — az említett hatályon kívül helyezés miatt — már nem létezik.) Ebből kiindulva a MOL Rt. dicséretes szándéka, mellyel az ügyfeleinek a segítségére kíván lenni, csupán a szükséges információk megadására terjedhet, meghagyva az egyénnek a választás szabadságát. A személyes adatok felvételének másik korlátja az a veszély, ami a különböző célból gyűjtött adatok közötti kapcsolat lehetőségéből ered, ha ez az egyén számára nem ellenőrizhető és törvény által sem megengedett módon történik, azaz az Avtv. 8. §-ába ütközik. Ez utóbbira utal a MOL Rt. megkeresésében a következő állítás: „...helyes az eljárásunk, mert az azonosítási elvet követvén a törvény szellemében előmozdítjuk az adóhatóság munkájának eredményességét”. Miután a számlán a forgalmi rendszám névvel és címmel együtt kerül rögzítésre (ettől személyes adat), a konkrét személyre vonatkozó más adatokkal együtt olyan új információkhoz lehet jutni, amelyekkel nemcsak az adóhatóság munkáját lehet hatékonyabbá tenni — bár már ez sem tartozik a MOL Rt. kompetenciájába — hanem azokkal vissza is lehet élni. — Mindezekre figyelemmel megállapítom, hogy a MOL Rt. TÖR-54/96. sz. Töltőállomás Üzletág igazgatói rendelkezésében az az előírás, hogy: „...Amennyiben az üzemanyag vásárlás a gépkocsi tankjába történik, a gépi számlán minden esetben a gépkocsi forgalmi rendszámát is fel kell tüntetni...”, sérti az egyénnek a személyes adatok védelméhez fűződő jogát. — Mivel a fenti rendelkezés nem jogszabály, a számlát kérő egyénre kötelezettséget sem állapíthat meg, ennél fogva kérésére az ÁFÁ-s számla kiállítása nem tagadható meg azon az alapon, hogy a forgalmi rendszám feltüntetéséhez nem járul hozzá. — Az eddig folytatott gyakorlatot — az idézett utasítás egyidejű megsemmisítése mellett — meg kell szüntetni, és a már rögzítésre került személyes adatokkal kapcsolatban érvényesíteni kell az adatok minőségére, az adattovábbításra, illetve az adatbiztonságra vonatkozó törvényi előírásokat (Avtv. 7., 8., 10. §). Kérem, hogy az állásfoglalás elfogadásáról és a szükséges intézkedések megtételéről tájékoztassa hivatalunkat. Budapest, 1998. július 2. Üdvözlettel: Dr. Majtényi László (830/K/1997) 1999/79/II. szám [Állásfoglalás: a hajléktalanszállók lakónévsorát a rendőrség a rendőrségi törvény szerint ismerheti meg, amennyiben a jogi felhatalmazást megjelöli] Lencse Menyhért úrnak szakmai vezető XII. Kerületi Önkormányzat Hajléktalanok Átmeneti Szállója Budapest Tisztelt Lencse Menyhért Úr!

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes